Rimning «Roma» klubi bosh murabbiyi Luchano Spalletti Italiya terma jamoasi bosh murabbiyligiga jalb qilinishi mumkin. Bu haqda Il Messaggero nashri xabar tarqatdi. Rimdagi nashrning ta’kidlashicha, Italiya futbol federatsiyasi Yevro-2016 musobaqasidan keyin termani tark etadigan Antonio Konte o‘rniga aynan Spallettini taklif etishni ko‘zlab turibdi. Federatsiya rahbariyati mazkur g‘oyani qo‘llab-quvvatlamoqda. Spallettining «Roma» bilan amaldagi shartnomasi 2017 yilning yoziga qadar mo‘ljallangan, ammo murabbiy jamoada Franchesko Totti bilan kelib chiqqan muammo tufayli oldinroq o‘z lavozimidan ketishi mumkin.